שמואל ב' פרק י"א: חטאו של דוד מלכנו

הקדמה:

פרק זה נחשב ובצדק לאחד הפרקים הרגישים ללימוד בכתה. ניתן למנות כמה סיבות לכך:

1. עיסוק בחטא קשה של אחד מגדולי אומתנו הוא דבר לא נעים ומבלבל
2. החטא עצמו קשור למין, דבר שמוסיף רגישות הן מבחינת החטא עצמו והן מבחינת הדיבור עליו בכתה (ויש לקחת בחשבון זוויות משותפות לבנים ולבנות בהקשר זה, וזוויות מיוחדות לכל מגדר)
3. המשפט החזל"י "כל האומר דוד חטא אינו אלא טועה" שמערבב את לימוד הסיפור מהיבטים שונים ואף הפוכים: האם משפט זה הוא המצפן והמפה לסיפור? ואז מה עושים עם הפשט? או להיפך – המשפט הזה כ"כ מנוגד לסיפור שחז"ל יוצאים לא טוב...
4. אולי יש לקחת בחשבון גם את הפולמוסים הסוערים בשנים האחרונות שפרק זה מעורר בין לומדי התנ"ך בחברה הדתית.

מכאן שהלימוד דורש רגישות יתירה – לטקסט וללומדים אותו.

המאמר המכונן שמלווה אותי בלימוד הפרק (ויש פה הכרעה ברורה לאור סעיפים 3-4 לעיל) הוא של הרב יובל שרלו:

<https://www.ypt.co.il/beit-hamidrash/view.asp?id=4527>

"על שלושה אדנים עומד לימוד דמותו של דוד המלך: ראשון בהם הוא שגב דמותו של דוד המלך. שני בהם הוא החטא האיום והנורא אליו נפל דוד המלך. יסוד שלישי עיקרי, אותו העמידו חז"ל בראש דבריהם בפרשת דוד המלך והוא המתאים יותר מכל לפשוטו של מקרא, הוא התשובה הנאדרה מכל".

לאור דברים אלו נשקיע בשלב הראשון בשרטוט דמותו של דוד עד לפרק זה (הזדמנות מצויינת לחזרה), ובשלב השני נעסוק בחטא עצמו ובהתנהלות דוד המלך בפרק י"א. בהמשך נעבור לפרק י"ב, ושם נעסוק בלימוד משל כבשת הרש ובנמשל מפי נתן הנביא; בתגובת דוד למשל ולנמשל, ולמה שהתרחש בעקבותיו; ונצא מפרשה זו עם מבט על עולם התשובה שדוד המלך מקים בהמשך סיפורי דוד בספר שמואל ב' ותחילת מלכים א', בספר תהילים, ובעיצוב דמותו לדורות.

לשם הלימוד כולו נצרכים כ-5 שיעורים, שזו השקעה לא קטנה אך שווה ומתבקשת – הן מבחינת הבנת המשך ספר שמואל ב' ותחילת מלכים א' והן מבחינה ערכית, דתית וחינוכית.

**פרק י"א**

שלב 1 – שרטוט דמותו של דוד עד לפרק זה

מטרה ערכית: להזכיר לכולנו על מי מדובר, על גודל דמותו וייחודו (ומכאן גם לגודל נפילתו).

מטרה לימודית: חזרה קצרה על פעולות דוד, ונגביל עצמנו לפרקים הראשונים של שמואל ב' – מאז מות שאול ועד עתה.

דרך הלימוד: תרגיל התאמה בין הסיפור לניסוח אופיו ופעולתו של דוד. (אפשר כמובן לתת לתלמידים את האופציה לנסח לאור הסיפורים. אפשר גם לתת לתלמידים את ניסוח האופי ולאתגר אותם במציאת ההוכחות לכך מפרקי שמואל ב' ואפשר כל דרך אחרת בה יחזרו ויבררו לעצמם מה אנו יודעים על דוד עד לרגע זה).

התלמידים מקבלים משימה שכזו -

פרק י"א נפתח בתיאור הבא:

**א וַיְהִי לִתְשׁוּבַת הַשָּׁנָה לְעֵת צֵאת הַמְּלָכִים, וַיִּשְׁלַח דָּוִד אֶת יוֹאָב וְאֶת עֲבָדָיו עִמּוֹ וְאֶת כָּל יִשְׂרָאֵל וַיַּשְׁחִתוּ אֶת בְּנֵי עַמּוֹן וַיָּצֻרוּ עַל רַבָּה, וְדָוִד יֹשֵׁב בִּירוּשָׁלָם.**

אנחנו תוך כדי מלחמה של דוד באויבי ישראל לשם הרחבת הממלכה, ובייחוד נגד בני עמון שממזרח לנו. הביטוי הפותח את הפרק משמעו – לאחר שנה, מאז שהתחילו המלחמות הגדולות של דוד בפרק הקודם (או – בזמן שמלכים יוצאים למלחמות).

הבה ניזכר מה עבר על דוד מאז מות שאול ועד עתה.

לפניכם 2 טורים. באחד רשימת פרקים מאירועי דוד שלמדנו בשמואל ב', בשני – משפט מסכם על אופיו של דוד ופעולותיו החשובות כפי שעולה מהסיפורים השונים. התאימו בין פרקי הסיפורים למשפט מהסכם.

**א', יג-כז; ב', ד-ז. - - בחירתו ובחירת זרעו ע"י הקב"ה להיות הבית הנאמן**

**ג', לא-לט; ד', ט'-יב; ט', א-יג. - - אכפתיות ושמירת קשר ומניעת קרע עם בית שאול**

**ה', א-יב; ח', טו. - - רצון והתכוונות לבניית המקדש**

**ו', א-יט - - דאגה לכבוד שאול גם לאחר מותו**

**ז', א-ג - - העלאת הארון לירושלים**

**ז', ד-כט - - הבחירה בירושלים ויצירת אחדות בין שבטי העם**

**ח', א-יד; י', א-יט. - - הרחבת גבולות הארץ והממלכה**

{כמו כן – אפשר לשלב שאלה עיונית לכל אירוע לאור מה שנלמד בכתה. כגון:

1. איזה אירוע חריג קורה בכל זאת בין דוד לבין מי מבית שאול, ומה ההסבר לכך? (מיכל, פרק ו')
2. מה הנימוק הנזכר בספר שמואל לכך שדוד לא בנה את המקדש? (אין בית מלוכה, פרק ז')
3. ציינו שמות של 3 ממלכות שדוד כובש ומרחיב את גבולות הארץ.
4. דוד העלה את הארון ב2 ניסיונות – מה קרה באירוע הראשון ומה שינה דוד באירוע השני?

וכד'}

לאור סיפורים אלו – מה מצבו של דוד המלך מבחינה רוחנית וממלכתית בתחילת פרק י"א? \_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

סיכום – לאור פעולות אלו ותכונות אלו של דוד אפשר לסכם ולומר שבתחילת פרק י"א הוא נמצא בשיא כוחו המדיני כמלך כל ישראל, כשליט על שטח ממלכה רחב ומטיל מורא, וגם בפסגת עולמו הרוחני.

ואז באה נפילה הקשה...

שלב 2 – לימוד חטא דוד

מטרה ערכית: להכיר בעוצמת החטא הדתי והמוסרי (יש לחזור ולעיין בדברי הרב יובל שרלו דלעיל על היסוד השני – יסוד החטא האיום), להביט על הניסיונות המרים של דוד להסתירו, ולהבין לעומק מדוע חיכה ה' עד לסוף הפרק על מנת להתערב?

מטרה לימודית: לימוד הפרק תוך תשומת לב רגישה לשלבי הסיפור.

דרך הלימוד: אני ממליץ על לימוד הנחייתי, כלומר - קריאה משותפת של המורה עם התלמידים אך לא כהוראה פרונטאלית מוכתבת אלא כהנחייה של שאלות ודיונים מקומיים בכל שלב בקריאה. המורה יבחר למה ועד כמה להכנס לכל עניין. אפשר לשלב דף כתיבה מלווה או כסיכום. ראשית אציג את מהלך הקריאה ההנחייתי, ולאחר מכן את דף הכתיבה – שיתמקד בתופעת "כדור השלג" של חטא דוד.

הקריאה נראית ארוכה ואיטית – אך המורה שמתכונן לכך בוחר באיזו נקודות להתמקד ומכין מראש, וכך הקריאה נעשית בשטף וזרימה כלימוד ער ומרתק.

קריאה –

**ב וַיְהִי לְעֵת הָעֶרֶב וַיָּקָם דָּוִד מֵעַל מִשְׁכָּבוֹ וַיִּתְהַלֵּךְ עַל גַּג בֵּית הַמֶּלֶךְ.**

*שאלות להנחיה:*

* מה מתואר באקספוזיציה (תאור פתיחה ראשוני) הזו?

קחו בחשבון גם את פסוק א' שכבר הזכרנו – יואב והצבא במלחמה והמלך בירושלים, שוכב בצהריים ומתהלך על "גג בית המלך". האם יתכן שהאקספוזיציה באה לתאר לנו מצב "גאוותני" של דוד המלך? ואולי ממצב זה מגיע החטא בהמשך...

{עוד ניתן להפנות למבנה המוכר לנו היום של עיר דוד – אולי לארמון שבראש השלוחה, ועל הגג המלך מתהלך וצופה בנחת על פני עירו המשגשגת...}

קריאה –

**וַיַּרְא אִשָּׁה רֹחֶצֶת מֵעַל הַגָּג וְהָאִשָּׁה טוֹבַת מַרְאֶה מְאֹד.**

(רוב הפרשנויות מבינות שדוד הוא שעל הגג, וצופה בבת שבע שרוחצת בתוך הבית)

*שאלות להנחיה:*

* קורה. יש יצר מציצנות. בכוונה או אולי במקרה. קורה. והאשה יפה מאוד. מה היה נכון שדוד יעשה?
* האם יש קשר בין תחושת "על הגג" לראייה הלא צנועה שהתחילה את כל הסיפור?

(מזכיר שוב את הרגישות לאספקט המיני של הסיפור – עוד הרבה לפני יחסי האישות הנה אירוע רגוע יותר שכבר נוגע לנושא, האם לנצל אותו לשיח סביב מציצנות, שמירת העיניים, צפיה באתרים באינטרנט, שמירה על צניעות וכבוד הפרט?)

קריאה –

**ג וַיִּשְׁלַח דָּוִד וַיִּדְרֹשׁ לָאִשָּׁה וַיֹּאמֶר הֲלוֹא זֹאת בַּת שֶׁבַע בַּת אֱלִיעָם אֵשֶׁת אוּרִיָּה הַחִתִּי:**

**ד וַיִּשְׁלַח דָּוִד מַלְאָכִים וַיִּקָּחֶהָ וַתָּבוֹא אֵלָיו וַיִּשְׁכַּב עִמָּהּ וְהִיא מִתְקַדֶּשֶׁת מִטֻּמְאָתָהּ וַתָּשָׁב אֶל בֵּיתָהּ:**

*שאלות להנחיה:*

* דוד לא עוצר ומסיט מבט, אלא "דורש לאשה", מתעניין – ונאמר לו שהיא אשת איש, ועוד איש מחייליו. מה היה אמור להתרחש עכשיו?
* ודוד לא עוצר אחרי הידיעה הנ"ל, אלא שולח אנשים ולוקח אותה, והיא באה, והוא שוכב איתה, והיא שבה אל ביתה. כמה זמן לקח האירוע? כמה זמן לקח מאז שהיא נכנסה בדלת ועד שדוד שכב איתה? הם שתו קפה קודם? זה היה באונס או בהסכמה או בלית ברירה בגלל יחסי מרות מול מלך? האם בת שבע היא צד בכלל בסיפור? אולי בכלל לא מעניין הצד שלה כי התנ"ך מתרכז בחטאו של דוד – שימו לב כמה פעלים מהירים מיוחסים אליו – ולא משנה אם היא הסכימה או לא.
* החטא הוא לא רק בדיני צניעות. משמעות חמורה יש לבעלי סמכות שמרגישים שיכולים לקחת את כל מי ואת כל מה שהם חושקים בהם!
* "מתקדשת מטומאתה" – רוב הפרשנים מבינים שהיא נטהרת מתקופת נידותה. האם אין בזה צביטת לב נוספת? מעבר לכך שעל פי הידוע זה זמן מתאים להתעברות.

קריאה –

**ה וַתַּהַר הָאִשָּׁה וַתִּשְׁלַח וַתַּגֵּד לְדָוִד וַתֹּאמֶר הָרָה אָנֹכִי:**

*שאלות להנחיה:*

* אוי! מה עכשיו? מה מרגע זה מתחיל להעסיק את דוד? מה האופציות שעומדות לפניו?
* דר**ך** אגב – כמה זמן עבר בינתיים?...

קריאה –

**ו וַיִּשְׁלַח דָּוִד אֶל יוֹאָב שְׁלַח אֵלַי אֶת אוּרִיָּה הַחִתִּי וַיִּשְׁלַח יוֹאָב אֶת אוּרִיָּה אֶל דָּוִד:**

**ז וַיָּבֹא אוּרִיָּה אֵלָיו וַיִּשְׁאַל דָּוִד לִשְׁלוֹם יוֹאָב וְלִשְׁלוֹם הָעָם וְלִשְׁלוֹם הַמִּלְחָמָה:**

**ח וַיֹּאמֶר דָּוִד לְאוּרִיָּה רֵד לְבֵיתְךָ וּרְחַץ רַגְלֶיךָ וַיֵּצֵא אוּרִיָּה מִבֵּית הַמֶּלֶךְ וַתֵּצֵא אַחֲרָיו מַשְׂאַת הַמֶּלֶךְ:**

**ט וַיִּשְׁכַּב אוּרִיָּה פֶּתַח בֵּית הַמֶּלֶךְ אֵת כָּל עַבְדֵי אֲדֹנָיו וְלֹא יָרַד אֶל בֵּיתוֹ:**

**י וַיַּגִּדוּ לְדָוִד לֵאמֹר לֹא יָרַד אוּרִיָּה אֶל בֵּיתוֹ וַיֹּאמֶר דָּוִד אֶל אוּרִיָּה הֲלוֹא מִדֶּרֶךְ אַתָּה בָא מַדּוּעַ לֹא יָרַדְתָּ אֶל בֵּיתֶךָ:**

**יא וַיֹּאמֶר אוּרִיָּה אֶל דָּוִד הָאָרוֹן וְיִשְׂרָאֵל וִיהוּדָה יֹשְׁבִים בַּסֻּכּוֹת וַאדֹנִי יוֹאָב וְעַבְדֵי אֲדֹנִי עַל פְּנֵי הַשָּׂדֶה חֹנִים, וַאֲנִי אָבוֹא אֶל בֵּיתִי לֶאֱכֹל וְלִשְׁתּוֹת וְלִשְׁכַּב עִם אִשְׁתִּי חַיֶּךָ וְחֵי נַפְשֶׁךָ אִם אֶעֱשֶׂה אֶת הַדָּבָר הַזֶּה:**

**יב וַיֹּאמֶר דָּוִד אֶל אוּרִיָּה שֵׁב בָּזֶה גַּם הַיּוֹם וּמָחָר אֲשַׁלְּחֶךָּ, וַיֵּשֶׁב אוּרִיָּה בִירוּשָׁלַם בַּיּוֹם הַהוּא וּמִמָּחֳרָת:**

**יג וַיִּקְרָא לוֹ דָוִד וַיֹּאכַל לְפָנָיו וַיֵּשְׁתְּ וַיְשַׁכְּרֵהוּ וַיֵּצֵא בָעֶרֶב לִשְׁכַּב בְּמִשְׁכָּבוֹ עִם עַבְדֵי אֲדֹנָיו וְאֶל בֵּיתוֹ לֹא יָרָד:**

*שאלות להנחיה:*

* המשימה הראשית שעומדת כעת בפני דוד היא להסתיר את המעשה. זה כבר לא מפגש מיני חד פעמי שאולי אפשר "לשכוח". יש עובר בבטן בסיפור. ובכן, מה התוכנית שדוד מתכנן?

{ התנ"ך מאריך לתאר את הניסיונות ואת כישלונם – מלמד על הלחץ של דוד, ועל האירוניה שזה לא מצליח לו... שימו לב ל3 הניסיונות: שחרור מהצבא+מתנות שיגיע מהר לביתו; נזיפה רכה וימי חופש; סעודה ושכרות. אוריה נאמן בעקשנותו לא לרדת לביתו ודוד נכשל בניסיונות}

* האם אוריה יודע? חושד? מבין? תמים?
* חכמינו מבינים שפסוק יא מלמד על חוצפה ואפילו מרידה במלכות של אוריה כלפי דוד – כיצד ניתן להבין זאת מהפסוק?
* נקודות לתשומת לב (יש לבחור אם להדגיש אותן...):
	+ "ורחץ רגליך" ביטוי נקי בתנ"ך ליחסי אישות. ההוכחה – בדברי אוריה "ולשכב עם אשתי".
	+ אי אפשר שלא לשים לב לפועל "לשכב" בקטע. כמובן להופעות האירוניות שלו – לשכב כן! עם עבדי דוד ולא עם האשה...
	+ לנסות להביט על הסיטואציה בעיניים של דוד שלהוט להסתיר את המעשה ושאוריה ישכב כבר עם אשתו... ופעם אחרי פעם מתאכזב...
	+ כמה אנשים כבר מעורבים בסיפור. הם יודעים? חושדים? מבינים? הם מספרים או רומזים לאוריה?
* דר**ך** אגב – עוד כמה זמן עבר בינתיים?...

קריאה –

**יד וַיְהִי בַבֹּקֶר וַיִּכְתֹּב דָּוִד סֵפֶר אֶל יוֹאָב וַיִּשְׁלַח בְּיַד אוּרִיָּה:**

**טו וַיִּכְתֹּב בַּסֵּפֶר לֵאמֹר הָבוּ אֶת אוּרִיָּה אֶל מוּל פְּנֵי הַמִּלְחָמָה הַחֲזָקָה וְשַׁבְתֶּם מֵאַחֲרָיו וְנִכָּה וָמֵת:**

**טז וַיְהִי בִּשְׁמוֹר יוֹאָב אֶל הָעִיר וַיִּתֵּן אֶת אוּרִיָּה אֶל הַמָּקוֹם אֲשֶׁר יָדַע כִּי אַנְשֵׁי חַיִל שָׁם:**

**יז וַיֵּצְאוּ אַנְשֵׁי הָעִיר וַיִּלָּחֲמוּ אֶת יוֹאָב וַיִּפֹּל מִן הָעָם מֵעַבְדֵי דָוִד וַיָּמָת גַּם אוּרִיָּה הַחִתִּי:**

**יח וַיִּשְׁלַח יוֹאָב וַיַּגֵּד לְדָוִד אֵת כָּל דִּבְרֵי הַמִּלְחָמָה:**

*שאלות להנחיה:*

* מה התוכנית כעת שדוד מתכנן?
* האם יואב יודע? חושד? מבין? תמים? שואל?
* מה ההבדל בין מה שדוד ציווה למה שעשה יואב? איך ניתן להסביר זאת? (חישבו על הקשר המיוחד שנרקם בין מפקד לפקודו, על דה-מורליזציה בקרב הלוחמים – ומצד שני על המחיר בעוד נפשות שנהרגו)
* איך הגיע דוד מלכנו לכך?? "לא תחמוד", "לא תנאף" (שאולי כלל גם גניבת נפשות – "לא תגנוב") והנה "לא תרצח" (יחד עם "לא תענה ברעך עד שקר". ספר סודי עם תרגיל... ראו את ספר איזבל על כרם נבות כהדהוד למעשה זה של דוד)

קריאה -

**יט וַיְצַו אֶת הַמַּלְאָךְ לֵאמֹר כְּכַלּוֹתְךָ אֵת כָּל דִּבְרֵי הַמִּלְחָמָה לְדַבֵּר אֶל הַמֶּלֶךְ:**

**כ וְהָיָה אִם תַּעֲלֶה חֲמַת הַמֶּלֶךְ וְאָמַר לְךָ מַדּוּעַ נִגַּשְׁתֶּם אֶל הָעִיר לְהִלָּחֵם הֲלוֹא יְדַעְתֶּם אֵת אֲשֶׁר יֹרוּ מֵעַל הַחוֹמָה:**

**כא מִי הִכָּה אֶת אֲבִימֶלֶךְ בֶּן יְרֻבֶּשֶׁת הֲלוֹא אִשָּׁה הִשְׁלִיכָה עָלָיו פֶּלַח רֶכֶב מֵעַל הַחוֹמָה וַיָּמָת בְּתֵבֵץ לָמָּה נִגַּשְׁתֶּם אֶל הַחוֹמָה, וְאָמַרְתָּ גַּם עַבְדְּךָ אוּרִיָּה הַחִתִּי מֵת:**

**כב וַיֵּלֶךְ הַמַּלְאָךְ וַיָּבֹא וַיַּגֵּד לְדָוִד אֵת כָּל אֲשֶׁר שְׁלָחוֹ יוֹאָב:**

**כג וַיֹּאמֶר הַמַּלְאָךְ אֶל דָּוִד כִּי גָבְרוּ עָלֵינוּ הָאֲנָשִׁים וַיֵּצְאוּ אֵלֵינוּ הַשָּׂדֶה וַנִּהְיֶה עֲלֵיהֶם עַד פֶּתַח הַשָּׁעַר:**

**כד וַיֹּרוּ הַמּוֹרִים אֶל עֲבָדֶיךָ מֵעַל הַחוֹמָה וַיָּמוּתוּ מֵעַבְדֵי הַמֶּלֶךְ וְגַם עַבְדְּךָ אוּרִיָּה הַחִתִּי מֵת:**

**כה וַיֹּאמֶר דָּוִד אֶל הַמַּלְאָךְ כֹּה תֹאמַר אֶל יוֹאָב אַל יֵרַע בְּעֵינֶיךָ אֶת הַדָּבָר הַזֶּה כִּי כָזֹה וְכָזֶה תֹּאכַל הֶחָרֶב הַחֲזֵק מִלְחַמְתְּךָ אֶל הָעִיר וְהָרְסָהּ וְחַזְּקֵהוּ:**

*שאלות להנחיה:*

* מה בדיוק קרה בקרב? שימו לב שיש כמה נקודות מבט... כל אחד מתמקד במה שחשוב לו
* האם המלאך (השליח) הבין את המשימה שלשמה נשלח? שימו לב באיזה אופן הוא משלב את הידיעה על כך שאוריה מת.
* איזו תחושה (קשה...) מעוררת תגובת דוד בפסוק כה?
* דר**ך** אגב – עוד כמה זמן עבר בינתיים?...
* {מעניין לחשוב על שילוב סיפור אבימלך כאן. מה תפקידו?}

קריאה -

**כו וַתִּשְׁמַע אֵשֶׁת אוּרִיָּה כִּי מֵת אוּרִיָּה אִישָׁהּ וַתִּסְפֹּד עַל בַּעְלָהּ:**

**כז וַיַּעֲבֹר הָאֵבֶל וַיִּשְׁלַח דָּוִד וַיַּאַסְפָהּ אֶל בֵּיתוֹ וַתְּהִי לוֹ לְאִשָּׁה וַתֵּלֶד לוֹ בֵּן, וַיֵּרַע הַדָּבָר אֲשֶׁר עָשָׂה דָוִד בְּעֵינֵי ה':**

*שאלות להנחיה:*

* שימו לב להדגשת הקשר בין בת שבע לאוריה בפסוק כו. מה משמעות הבלטה זו?
* מה משיג דוד בלקיחת בת שבע לאשה? ואולי זו הנקודה החשובה ביותר בסיום הסיפור: דוד יוצא טוב בכל המובנים! הוא נתפס בעיני העם כמלך דואג שאוסף אל ביתו (ביטוי מאוד חיובי) את אלמנת חיילו המת, ואף נולד ממנה בן (שלא לגמרי ברור אם זה ממנו או מאוריה) – ובכל מקרה "יוצא צדיק"! ואולי לא רק בעיני העם אלא גם בעיני עצמו... הוא הסתדר והצליח להסתיר את החטא לגמרי.

אולם **"מכסה פשעיו לא יצליח ומודה ועוזב ירוחם" (משלי כ"ח, יג) – וכעת שנדמה לדוד שהכל מאחוריו - הקב"ה מתערב...**(שימו לב שזו הפעם היחידה שמופיע שם ה' בסיפור) **- והקב"ה המתין לדוד עד כעת שמא יעשה תשובה, שמא יעצור, שמא בבחירתו החופשית יסיט את הכיוון ההולך ומדרדר. וכשזה לא קרה – "וירע הדבר אשר עשה דוד בעיני ה".**

**דף כתיבה מלווה\מסכם**

השלימו בתוך הכדורים שבתרשים את מעשיו של דוד המלך בפרק י"א – בבחינת "עבירה גוררת עבירה". התרשים נראה כמו "כדור שלג" מתגלגל וגדל. בכל שלב יש לרשום בקצרה מהו החטא ע"פ ההפניה לפסוקים:

א'-ב'1 (כלומר המחצית הראשונה של פסוק ב)

מה עשוה דוד בפסוקים כ"ו-כ"ז, ומדוע "וירע הדבר"?

למה דוד גרם בפסוקים י"ד-כ"ד?

מה התחושה שמעוררת תגובת דוד בפסוק כ"ה?

מה דוד מנסה לעשות בפסוקים ה'-י"ג?

ג'-ד'

ב'2 (כלומר המחצית השנייה של פסוק ב)

**שאלת סיכום:**

רק בסיום הפרק התנ"ך מציין לנו "וירע הדבר אשר עשה דוד בעיני ה' ". מדוע רק בסיום הפרק הקב"ה מופיע בסיפור? מדוע הקב"ה לא שלח לדוד נביא שיעצור אותו כבר אחרי השלב הראשון?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_